Beste Cyril, onthou jy om rondom jou te kyk? | Netwerk24
Video on Facebook:.
Beste Cyril, onthou jy om rondom jou te kyk?
Deur Elani Nell, Universiteit van Pretoria 07 Desember 2018 10:52
Let u ooit op na die wêreld rondom u as u iewers heen ry? Kyk u ook soos ’n kind na die skepping om u? En hoe asemrowend dit is om te dink dat alles om u op daardie oomblik bestaan, en dat u lewe om alles te ervaar? Dit tref my soms as ek ry.
Ek hou van kyk, maar die rondkyk het my oë te groot laat oopgaan, en ek het dinge raakgesien wat my hart breek.
Ek staan aan die begin van my finale jaar as ’n student in inligtingsontwerp aan die Universiteit van Pretoria, en ek dink dit is tyd dat die regte probleem, die probleem wat ek glo die kern van alle groter probleem is, raakgesien moet word.
Tydens my studies in 2018 het ek ’n probleem geïdentifiseer onder die arm mense van ons land, die mense wat in townships bly en elke dag swaar kry.
U sien, ma’s gaan werk en hul kinders word oorgelaat aan hul eie genade.
U sien, ma’s gaan werk en hul kinders word oorgelaat aan hul eie genade. Hierdie ma’s werk as huishulpe, skoonmakers, pakkers by takwinkels en selfs as karwagte wat van baie vroeg tot baie laat werk.
Maar hoe weet hierdie ouers, enkelma’s of selfs pa’s, dat hulle kinders veilig is wanneer hulle werk? Hoe kan hulle vir seker weet dat hul kinders veilig by die skool gekom het en dan later weer veilig terug by die huis?
Dit is vir my ’n besonder groot probleem, en dit lê my baie na aan die hart.
Kinders vorm vriendskappe met dagga
Die veiligheid van kinders in ons land bekommer my. Na vele navorsingstogte het ek besef dit is nie net ek wat my so bekommer nie, maar duisende ma’s.
Hierdie mense bid en bekommer hulle heeldag by die werk oor hul kinders se veiligheid.
LEES OOK: Cyril, help ons. My studentevriend woon op die straat...
Sonder die nodige toesig en ’n ouerhand word kinders oorgelaat aan dwelms en kattekwaad, alles dinge wat nie ’n blink toekoms vir ons land verseker nie. Maar wat gaan ons maak?
Ek weet nie, maar ek weet dat dit ’n probleem is en dat meeste van ons groot probleme juis hier begin. Kinders vorm vriendskappe met dagga en nikotien, en ontwikkel ’n sterk band met alkohol.
Kinders vorm vriendskappe met dagga en nikotien, en ontwikkel ’n sterk band met alkohol.
Al hierdie dinge gebeur as gevolg van ’n ouer wat afwesig is, wat nie kan toesig hou nie.
Dit is immers nie die ouer se skuld nie, maar iewers moet daar ’n plan gemaak word om hierdie kinders van die slegte af te kry na die beter toekoms toe.
Kom ons maak ons land weer heel, deur onder te begin waar dit werklik saakmaak. Die jeug van ons land is belangriker as wat die meeste mense dink. Die toekoms lê in ons eie hande, en my hande wil help.
LEES OOK: Jy is nie 'n produk van jou omstandighede nie.
Ek glo hierdie probleem is groot, en ek hoop dat u dit ook sal raaksien.
Ons kinders het ’n oplossing nodig. Daar is genoeg straatkinders, ons moet nou begin werk aan ons nuwe generasie van dokters en wiskundiges. Die tyd is nou om in te gryp, voordat dit te laat is.
Dink aan ons kinders
Meneer Ramaphosa, dit is nou 15 jaar later.
Iemand het betyds ingegryp destyds in 2019. Suid-Afrika spog met topstudente en ’n jeug wat so sterk is dat ander lande wonder hoe ons dit reggekry het.
Geagte meneer, ek hoop ons kan rondry oor 15 jaar of so, en die verbetering raaksien, sonder harte wat breek en oë wat nie meer wil kyk nie.
Ek ry rond en kyk na alles om my, my hart is gerus want almal het hul plek gevind, daar is minder straatkinders en dié wat daar is, het ’n groot kans om gehelp te word.
Dink aan ons kinders. Dink aan uself.
Hierdie meningstuk is 'n inskrywing in Die Student se Beste Cyril... kompetisie.